‘ઝિંદગી બડી હોની ચાહિએ, લંબી નહીં’ અને ‘પુષ્પા આઇ હેટ ટિયર્સ’ એ બૉલીવુડના જાણીતા ડાયલૉગ છે જેનો ભાવાર્થ પણ ખૂબ ઊંડો છે. ‘નીરજા’ની વાર્તા પણ આવી જ ફિલોસૉફીના આધારે અવિસ્મરણીય અને રોમાંચથી ભરપૂર છે. એ ફિલ્મ બતાવે છે કે મુશ્કેલી ગમે એટલી મોટી કેમ ન હોય, પોતાના કર્તવ્યથી માણસે પીછેહઠ ન કરવી જોઈએ. એ પરિવારથી પણ ખૂબ મોટી વસ્તુ છે. જ્યારે વાત વ્યક્તિના સેલ્ફ-રિસ્પેક્ટ પર આવી જાય ત્યારે એવું કરનારને જડમૂળમાંથી ઉખેડી નાખવો જોઈએ. પોતાના સંઘર્ષની સફર જાતે નક્કી કરો તેમ જ ખોટું કરવું નહીં અને ખોટું સહન કરવું નહીં. આ ફિલ્મ એક બીજી વસ્તુ એ પણ શીખવાડે છે કે જીવનમાં ડર પણ જરૂરી છે, કારણ કે ડરને કારણે જ હિંમત વધે છે. નીરજા આ ફિલ્મમાં ડરનો સામનો ખૂબ હિંમતપૂર્વક કરે છે. નીરજા આ ફિલ્મ દ્વારા દર્શકોને રડવા, અહેસાસ કરાવવા તેમ જ વિચારવા મજબૂર કરી દે છે. માત્ર ૨૩ વર્ષની નીરજા ૩૭૯ પ્રવાસીઓમાંથી ૩૫૯નો જીવ બચાવીને એ વાતને સ્થાપિત કરે છે કે દીકરીઓ પણ કુળનો દીવો છે. તેના મૃત્યુ બાદ એ સમયના રાષ્ટ્રપતિ જ્ઞાની ઝૈલ સિંહે તેને અશોક ચક્રથી સન્માનિત કરી હતી.